Polisie op soek na transitorowersArgieffoto Die polisie in Mpumalanga is op soek na ŉ groep gewapende mans wat Vrydagoggend omstreeks 10:30 op ŉ G4S-geldwa toegeslaan en kontant gebuit het. Kol. Mtsholi Bhembe, woordvoerder van die polisie, het gesê die geldwa was van Schoemansdal na Kamhlushwa op pad toe ŉ silwerkleure BMW en ŉ goudkleure Volkswagen Amarok hulle teen ŉ hoë snelheid begin volg het. “Die insittendes in die BMW het langs die geldwa gery en die bestuurder met ŉ vuurwapen gedreig om stil te hou. In hierdie stadium het die veiligheidsbeamptes opgemerk dat ander motors, insluitend ŉ swart BMW, die pad versper, met ŉ groep mans wat met aanvalsgewere bewapen was,” het Bhembe verduidelik. Die G4S-voertuig het stilgehou en die veiligheidswagte is gedwing om uit te klim en hulle vuurwapens is by hulle afgeneem. “Die rowers het daarna die geldwa oopgeblaas en met ŉ onbekende bedrag kontant van die toneel gevlug.” Bhembe het gesê ŉ soortgelyke voorval het Dinsdagoggend omstreeks 06:00 plaasgevind toe twee Fidelity-geldwaens ook van kontant beroof is. Die polisie is steeds op soek na die oortreders. “Volgens inligting was die twee voertuie op pad na pensioen-uitbetalingspunte in Zwelisha en Luphisa toe hulle opgemerk het ŉ wit Toyota-bakkie agtervolg hulle. Hulle het die verdagte voertuig probeer ontduik, maar een van die geldwaens is by Zwelisha voorgekeer. Rowers in ŉ wit BMW het hierna by hul medepligtiges in die bakkie aangesluit. Die geldwa is oopgeblaas en die rowers het met ŉ onbekende bedrag kontant gevlug.” Niemand is nog in verband met die twee voorvalle in hegtenis geneem nie en die polisie se ondersoek duur voort.